ORDE do 4 de marzo de 2005 pola que se convocan bolsas para a coordinación e a organización de fondos documentais de arquivos de interese galego.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 15/03/2005

O Decreto 307/1989, polo que se regula o sistema de arquivos e o patrimonio documental de Galicia, atribúelle á Consellería de Cultura, Comunicación Social e Turismo a competencia de velar pola conservación, organización e difusión do patrimonio documental de Galicia, así como a responsabilidade de fomentar a adecuada formación do persoal técnico de arquivos.
Coñecendo, por outra banda, as necesidades de organización e descrición de fondos documentais de moitos arquivos galegos pola importancia que teñen para garantir os dereitos e obrigas dos cidadáns e as actividades da propia Administración, esta consellería convoca bolsas de formación e colaboración co fin de proceder á organización deses fondos documentais. Estas bolsas precisan de coordinación técnica para controlar as actividades desenvolvidas polos bolseiros, resolver as dúbidas que xurdan no quefacer diario e tutelar a súa formación. Para realizar estes labores de asesoramento e control precísanse persoas con experiencia neste tipo de tarefas de organización e descrición de fondos documentais de arquivos, polo que se estipula como requisito indispensable gozar con anterioridade de dúas ou máis bolsas completas das convocadas por esta Dirección Xeral de Patrimonio Cultural para organización e descrición de arquivos de interese galego.
Por todo isto,
DISPOÑO:
Artigo 1º
1. Convócanse tres bolsas para coordinación e organización de fondos documentais de arquivos de interese galego, con cargo á aplicación orzamentaria 10.03.352B.480.0, dos orzamentos xerais da Comunidade Autónoma de Galicia para 2005. Convócanse así mesmo dúas bolsas para a organización e descrición de fondos de arquivos eclesiásticos de Galicia e unha bolsa para informatización de inventarios.
O importe total das axudas en ningún caso excederá a cantidade de corenta mil trescentos cincuenta euros (40.350 A).
2. Os bolseiros realizarán a súa actividade nos centros arquivísticos de Galicia onde sexan destinados e nos arquivos que se van coordinar.
3. As bolsas terán unha duración de oito meses para os bolseiros de coordinación e sete meses para os bolseiros dos arquivos diocesanos e de informatización, que se contará a partir da data de incorporación que estableza a Dirección Xeral de Patrimonio Cultural da Consellería de Cultura, Comunicación Social e Turismo.
4. Os bolseiros seleccionados quedarán obrigados a:
-Dispoñibilidade horaria: o horario será o establecido polos servizos técnicos da Dirección Xeral de Patrimonio Cultural de acordo coas necesidades da súa actividade. En todo caso o horario non excederá 30 horas semanais.
-Seguir as indicacións técnicas da Dirección Xeral de Patrimonio Cultural.
-Dispoñibilidade para desprazarse polos arquivos da provincia para os que sexan nomeados coordinadores ou aos que se destinen.
-Entregar aos servizos técnicos da Dirección Xeral de Patrimonio Cultural da Consellería de Cultura, Comunicación Social e Turismo, mensualmente, informe das actividades realizadas e ao finalizar a bolsa, memoria explicativa da totalidade dela.
Artigo 2º
1. Requisitos dos solicitantes.
-Ser licenciados universitarios cunha configuración curricular na que predomine a formación en historia, con coñecementos de arquivística e experiencia en tarefas de organización e descrición de fondos de arquivos.
-Gozar con anterioridade de dúas ou máis bolsas completas das convocadas por esta Dirección Xeral de Patrimonio Cultural para organización e descrición de arquivos de interese galego.
Para opción de arquivos eclesiásticos terán preferencia aquelas persoas que demostraran experiencia de organización e descrición de fondos eclesiásticos, fondos históricos (por esta orde) e teñan coñecementos de paleografía e diplomática.
Para opción de informatización de inventarios terase en conta, ademais da experiencia demostrada en organización e descrición de arquivos municipais, os coñecementos e dominio de programas informáticos.
-Non ter emprego remunerado nin gozar doutra bolsa ou axuda.
2. Presentación das solicitudes.
As solicitudes presentaranse conforme o modelo oficial, que figura como anexo I desta orde, no rexistro xeral da Consellería de Cultura, Comunicación Social e Turismo ou nas súas delegacións provinciais. O prazo de presentación será de 40 días naturais, contados a partir do día seguinte ao da publicación desta orde no Diario Oficial de Galicia.
Sen prexuízo do establecido no parágrafo anterior, as solicitudes poderán así mesmo presentarse de calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
3. Documentación que hai que presentar.
Os solicitantes deberán xuntar a seguinte documentación:
-Anexo I debidamente cuberto e fotocopia dos méritos alegados. Só se contabilizarán aqueles méritos dos que se achegue proba documental.
-Fotocopia do DNI.
-Declaración responsable de comprometerse a non desenvolver emprego remunerado nin gozar doutra bolsa ou axuda que fosen incompatibles co gozo da bolsa que nesta orde se convoca.
-Fotocopia compulsada do expediente académico.
Os solicitantes que xa achegaran méritos na convocatoria de bolsas do ano 2004, só deberán xuntar a documentación dos novos méritos que aleguen.
4. A Dirección Xeral de Patrimonio Cultural poderá solicitar aos seleccionados a presentación dos orixinais ou fotocopia compulsada dos méritos alegados, que deberán ser presentados nun prazo non superior a tres días, contados a partir do momento do seu requirimento público.
5. En caso de renunciar á bolsa os interesados deberán comunicalo por escrito á Dirección Xeral de Patrimonio Cultural, no prazo de tres días despois da notificación de concesión da bolsa nos taboleiros de anuncios da Consellería de Cultura, Comunicación Social e Turismo e nas súas delegacións provinciais. De non presentarse a renuncia no prazo estipulado quedará sen efecto o seu nomeamento e será motivo de exclusión na próxima convocatoria.
Así mesmo, a renuncia durante o gozo da bolsa inhabilitará o seu adxudicatario para efectos de presentación na próxima convocatoria.
6. Serán causas de exclusión a demostración de falsidade documental, a non correspondencia cos orixinais ou a incorrección na documentación presentada.
Artigo 3º
As bolsas serán adxudicadas para a coordinación e organización dos arquivos de Galicia que se relacionan no anexo II.
Artigo 4º
O importe de cada bolsa non excederá a cantidade de sete mil novecentos vinte euros (7.920 A) para as bolsas de coordinación e cinco mil cincocentos trinta euros (5.530 A) para as bolsas de organización de arquivos eclesiásticos e de informatización de inventarios.
Artigo 5º
1. Os correspondentes servizos técnicos da Dirección Xeral de Patrimonio Cultural da Consellería de Cultura, Comunicación Social e Turismo poderán reclamar, se fose necesario, aos solicitantes que emenden os defectos administrativos apreciados na documentación exixida, de acordo co artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, outorgándose un prazo de 10 días hábiles, desde a notificación de requirimento.
2. A avaliación dos méritos alegados corresponde a unha comisión técnica composta polo titular da Subdirección Xeral de Protección do Patrimonio Cultural, que a presidirá, actuando como vogais dous técnicos do Servizo de Museos e Arquivos. Exercerá as funcións de secretaria a titular do Servizo de Museos e Arquivos. En caso de ausencia dalgún dos membros, correspóndelle ao director xeral de Patrimonio Cultural nomear un suplente.
Para a valoración das solicitudes terase en conta o seguinte baremo:
a) Licenciatura nunha universidade da Comunidade Autónoma de Galicia: 1 punto.
b) Experiencia:
-Traballo remunerado en organización e descrición de arquivos públicos municipais ou na elaboración do censo-guía. Por cada mes: 1 punto ata un máximo de 15 puntos.
-Traballo remunerado en organización e descrición noutro tipo de arquivos públicos. Por cada mes: 1 punto ata un máximo de 9 puntos.
-Traballo remunerado en organización e descrición de arquivos privados. Por cada mes traballado: 0,50 puntos ata un máximo de 6 puntos.
-Prácticas non remuneradas en organización e descrición de arquivos públicos ou privados con dirección técnica certificada. Por cada mes: 0,10 puntos ata un máximo de 1,20 puntos.
c) Especialización:
-Especialidade universitaria en arquivística: 2 puntos.
-Máster en arquivística: 2 puntos.
-Escola-obradoiro en arquivística: 2 puntos.
d) Cursos de arquivística, diplomática, paleografía e historia das institucións:
-Con acreditación expresa de 100 horas ou máis de duración: 0,70 puntos ata un máximo de 2,40 puntos.
-Con acreditación expresa de 60 horas ou máis de duración: 0,50 puntos ata un máximo de 2 puntos.
-Con acreditación expresa de 40 horas ou máis de duración: 0,30 puntos, ata un máximo de 1,5 puntos.
-Con acreditación expresa entre 25 e 40 horas de duración: 0,20 puntos ata un máximo de 1 punto.
-Con duración entre 10 e 25 horas: 0,10 puntos ata un máximo de 0,80 puntos.
e) Congresos, xornadas e seminarios:
-Asistencia a congresos, xornadas ou seminarios de arquivística, diplomática, paleografía ou historia das institucións: 0,10 puntos ata un máximo de 1 punto.
-Presentación de comunicacións en congresos, xornadas ou seminarios sobre arquivística, diplomática, paleografía ou historia das institucións: 0,50 puntos ata un máximo de 2 puntos.
-Presentación de relatorios en congresos, xornadas ou seminarios sobre arquivística, diplomática, paleografía ou historia das institucións: 1 punto ata un máximo de 3 puntos.
f) Publicacións relacionadas coa arquivística, paleografía, diplomática e historia das institucións, impresas antes do remate do prazo de presentación de solicitudes:
-Por cada libro: 1 punto ata un máximo de 3 puntos.
-Por cada artigo en revista especializada: 0,25 puntos ata un máximo de 2 puntos.
-Pola publicación efectiva de inventarios ou catálogos: 0,25 puntos ata un máximo de 2 puntos.
Os cursos e congresos non específicos que se acrediten, deberán acompañarse do seu correspondente programa.
O mesmo mérito só se valorará unha única vez: como comunicación, publicación ou asistencia a congresos.
g) Cursos de galego:
-Iniciación: 0,5 puntos.
-Iniciación e/ou perfeccionamento: 1 punto.
h) Cursos de informática:
-Informática en xeral: 0,10 puntos por curso ata un máximo de 1 punto.
-Informática aplicada ós arquivos: 0,25 puntos por curso hasta un máximo de 1,50 puntos.
3. As listas provisionais de bolseiros faranse públicos nos taboleiros de anuncios da Consellería de Cultura, Comunicación Social e Turismo e nos das súas delegacións provinciais. O prazo de exposición das listas será de 10 días naturais a contar a partir do día seguinte ao da súa publicación, e durante os cales se poderán facer as alegacións pertinentes.
4. Serán convocadas a unha entrevista aquelas persoas que obtiveran, como mínimo, a puntuación establecida polos servizos técnicos da Dirección Xeral de Patrimonio Cultural. A dita entrevista será de contido técnico e terá carácter selectivo, valorándose especialmente a dispoñibilidade para desprazarse aos centros. Terá unha puntuación máxima de 4 puntos.
5. A resolución da convocatoria correspóndelle ao conselleiro de Cultura, Comunicación Social e Turismo a proposta do director xeral de Patrimonio Cultural. O acordo farase público, para efectos de notificación aos interesados nos taboleiros de anuncios da Consellería de Cultura, Comunicación Social e Turismo e nos das súas delegacións provinciais nun prazo que non excederá tres meses tralo remate do prazo de presentación de solicitudes.
Calquera notificación ou requirimento aos interesados farase a través do taboleiro de anuncios da Consellería de Cultura, Comunicación Social e Turismo e nos das súas delegacións provinciais, dando así cumprimento ao disposto no artigo 59.6º b) e 60 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999.
6. No suposto de que non recaese resolución expresa dentro do prazo máximo previsto, o sentido do silencio será negativo.
7. A resolución de adxudicación pon fin á vía administrativa, de acordo co artigo 109 da Lei 30/1992, do 26 de novembro, e contra a mesma cabe interpoñer recurso potestativo de reposición no prazo dun mes contado a partir da data de notificación da mesma aos interesados ou recurso contencioso-administrativo perante o Tribunal Superior de Xustiza de Galicia no prazo de dous meses contados así mesmo desde a data de notificación.
8. Unha vez rematado o período de gozo da bolsa, as persoas non seleccionadas poderán solicitar a devolución da documentación achegada. Transcorrido o prazo dun ano procederase á eliminación da documentación non recollida.
Artigo 6º
O pagamento da bolsa axustarase á normativa orzamentaria de aplicación.
Aos adxudicatarios poderáselles requirir a documentación necesaria para proceder ao pagamento da dita bolsa.
Así mesmo, os beneficiarios das bolsas están obrigados a facilitar toda a información que lles sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das funcións de fiscalización e control do destino das axudas.
Artigo 7º
1. Tal como indica o artigo 78.9º do texto refundido da Lei de réxime financeiro e orzamentario de Galicia, modificado polo artigo 12 da Lei 14/2004, do 29 de decembro, de medidas tributarias e réxime administrativo, toda alteración das condicións tidas en conta para a concesión da subvención, e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión.
2. No caso de que os beneficiarios das bolsas incumprisen algunha das condicións ou obrigas estipuladas nesta orde, a Consellería de Cultura, Comunicación Social e Turismo instruirá expediente sancionador conforme o previsto na Lei 30/1992, do 26 de novembro, de réxime xurídico das administracións públicas e do procedemento administrativo común, e poderá, mesmo, anular os beneficios concedidos e solicitar a devolución das cantidades percibidas, se as houbese, nos prazos que establece o Regulamento xeral de recadación.
3. A Dirección Xeral de Patrimonio Cultural da Consellería de Cultura, Comunicación Social e Turismo, ao remate da bolsa, a petición dos interesados, logo do informe favorable dos servizos técnicos e entrega dos informes correspondentes, expedirá certificación acreditativa da mesma.
4. As bolsas non implican relación funcionarial nin laboral coa Consellería de Cultura, Comunicación Social e Turismo, nin compromiso que se estenda máis alá do seu ámbito de duración.
5. Para a utilización do material obtido e os instrumentos realizados, os bolseiros deberán contar coa autorización expresa e previa da Consellería de Cultura, Comunicación Social e Turismo e do centro onde estiveron destinados.
Artigo 8º
A Consellería de Cultura, Comunicación Social e Turismo poderá facer pública unha nova convocatoria en iguais ou diferentes termos, no caso de que as adxudicacións acordadas non cubrisen a totalidade do crédito asignado.
Disposicións derradeiras
Primeira.-Autorízase o director xeral de Patrimonio Cultural para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de marzo de 2005.
Jesús Pérez Varela
Conselleiro de Cultura, Comunicación
Social e Turismo